En aquest apartat podeu consultar la informació d'acollida referent a l'ICO de Badalona.
Aquesta informació us serà d'utilitat abans de venir a visitar-vos al nostre centre.
Aquí trobareu en PDF la Guia d'acollida a la ciutadania del centre ICO a Badalona
Consultes Externes és l'espai on sereu atès personalment per un especialista que farà el seguiment del vostre cas.
Documents necessaris per a la visita
- És necessari que per a la primera visita porteu tots aquells documents relacionats amb la vostra malaltia actual i d'altres problemes de salut que hagueu pogut patir anteriorment (analítiques, radiografies, TAC, biòpsies, etc.).
- També heu de portar: el vostre DNI i la targeta sanitària del CatSalut.
- Si residiu en una altra Comunitat Autònoma i voleu ser visitat al nostre centre, el Servei de Salut de la vostra Comunitat Autònoma ha d'autoritzar l'assistència al nostre centre.
- Si teniu un altre tipus d'assegurança mèdica heu de portar l'autorització corresponent.
És important que quan arribeu a les consultes externes passeu primer pel taulell d'informació/recepció, on el personal administratiu us demanarà la documentació, i després de verificar les vostres dades us indicarà la sala d'espera on posteriorment us cridaran per a la visita amb el metge.
En general, després de la visita amb el metge us donaran la programació de la propera visita així com de les exploracions o proves que requeriu.
Els professionals de l'ICO donem molta importància a la informació mèdica.
Tal com està estipulat a la legislació vigent, el pacient és el propietari de la seva informació tenint dret a ser informat, però també tenint dret a no ser informat si així ho vol, decisió que heu de comunicar al vostre metge.
Com a titular de la informació relacionada amb la vostra salut i evolució, haureu d'indicar al vostre metge qui pot accedir a aquesta informació, a part de vostè, per evitar situacions que creïn conflictes (no desitjades per ningú).
En cap cas es facilitarà informació sobre el vostre procés assistencial per telèfon.
Si necessiteu un informe mèdic, sol·liciteu-lo al personal administratiu de la consulta.
Pot ser que el metge que us atengui us recepti medicació específica i us adreci, per tant, al servei de Farmàcia del nostre centre, que trobareu a la planta 1 de l'edifici Maternal.
Horari del servei de Farmàcia: de 9:00h a 15:30h de dilluns a divendres.
• Procureu identificar el familiar o persona que actuï com a referent/interloculor, a part de vostè, per a rebre informació ja que la comunicació millora molt si sempre es fa a través de les mateixes persones.
• Procureu no venir abans de 15 minuts de l'hora de citació per estalviar-vos esperes innecessàries.
• Apagueu el telèfon mòbil quan estigueu a la consulta.
Si no podeu venir el dia que teniu programat, si us plau truqueu-nos per comunicar-nos-ho.
Gestió de pacients/Programació 934 978 924
L'Hospital de Dia és una Unitat destinada a l'administració ambulatòria de tractaments com la quimioteràpia, suport transfusional o altre tipus de fàrmacs.
A partir de la decisió d'inici del tractament sereu rebut a la consulta infermera on se us informarà sobre la malaltia, tractament i efectes derivats del mateix.
• La durada i freqüència d'administració dependran de cada cas, consulteu al vostre metge o infermera.
• No és necessari venir en dejú.
• Per norma general, previ al tractament de quimioteràpia se us realitzarà una extracció de sang per valorar si esteu en òptimes condicions per rebre el tractament.
• Podeu realitzar l'anàlisi de sang al vostre ambulatori, si us és més còmode.
Pregunteu a l'equip d'infermeria sobre aquesta possibilitat.
• Cal esperar el resultat de l'anàlisi de sang i la seva valoració mèdica, abans de poder sol·licitar la preparació del tractament al Servei de Farmàcia; això suposa un temps d'espera.
• Un cop estiguin els fàrmacs ja preparats a l'Hospital de Dia, us avisarem per iniciar l'administració.
És important que pregunteu a l'equip d'infermeria tot allò que no entengueu o desconeixeu.
Tanmateix, és important que notifiqueu a la infermera si presenteu:
• Dolor, coïssor o envermelliment a la zona o extremitat on se us administra el tractament.
• Si teniu algun símptoma durant el tractament, com dolor o sensació de febre, tremolors o malestar sobtat.
Després de cada tractament, sortireu amb dia i hora per a la propera sessió.
Aquestes són algunes recomanacions:
• Mantingueu una activitat adaptada al vostre nou estat general.
Alterneu períodes d'activitat i descans.
• Realitzeu ingestes d'aliments, menys abundants i amb més freqüència.
Després del raspallat realitzeu glopeigs d'aigua amb bicarbonat.
• Si presenteu aftes bucals, irritació a la mucosa oral o dolor a l'empassar, consulteu amb l'equip d'infermeria.
• Disposeu d'un telèfon d'atenció mèdica les 24 hores.
• Procureu venir com a màxim 15 minuts abans de l'hora de citació per estalviar-vos esperes innecessàries.
• Si necessiteu un justificant conforme us heu visitat o un informe mèdic, sol·liciteu-lo a Gestió de pacients.
Si no podeu venir el dia que teniu programat, si us plau, truqueu per a comunicar-ho.
Aquesta Unitat d'atenció oncohematològica especialitzada, està situada a la planta 13ena de la torre general.
Disposa de 43 llits, distribuïts en habitacions dobles i individuals.
A la mateixa planta està integrada la Unitat Josep Carreras, on es realitzen els tractaments de leucèmies agudes i transplantaments de progenitors hemopoètics.
El programa de trasplantament disposa de l'acreditació de qualitat JACIE.
La Unitat compta amb un equip d'infermeria de 59 professionals altament especialitzats en la cura i tractament de la malaltia oncològica i de les complicacions que se'n deriven.
L'accés a la Unitat d'hospitalització es pot realitzar les 24 hores del dia, mitjançant ingrés urgent o programat.
L'equip de professionals que us atendrà us proporcionarà informació pràctica i específica de la Unitat, tanmateix, us preguem que llegiu amb atenció la informació i recomanacions següents:
• L'ICO porta a terme un programa de millora de la seguretat en l'administració de tractaments.
Per aquesta raó us serà col·locat un braçalet amb la vostra identificació (nom, núm. d'història clínica, i data de naixement).
Abans de sortir de la vostra planta, aviseu al personal infermer.
• El respecte mutu entre pacients i visitants és una de les bases de funcionament del nostre hospital.
• Procureu, doncs, enraonar baix i no fer soroll, sobretot cal anar en compte amb el volum de la televisió i la ràdio.
• Evitar l'ús del mòbil als passadissos.
Mantenir els dispositius silenciats.
• Per afavorir el descans nocturn, utilitzar auriculars per veure la TV
• Totes les habitacions disposen d'un televisor que funciona amb sistema pre-pagament, al vestíbul de la planta trobareu una màquina per efectuar el pagament.
A la capçalera del vostre llit, trobareu un connector universal per auriculars per escoltar el televisor de manera individual.
Us demanem que quan no utilitzeu el comandament, el dipositeu al seu suport.
• Disposeu d'una butaca al costat del llit per al vostre ús o el del vostre acompanyant.
• L'ús del lavabo de l'habitació és exclusiu pels malalts ingressats.
• Podreu estar acompanyats per un familiar les 24h del dia, si així ho desitgeu.
Per tal d'assegurar-vos el vostre confort i els dels altres malalts, es recomana que hi hagi només un acompanyant per a cada pacient.
• A banda de l'acompanyant, hi ha el següent horari de visites: al matí de 12:00 a 14:00 i per la tarda de 16:00 a 21:00
• Per al benestar de tothom, us preguem que vostè i el vostre acompanyant reguleu el nombre de visites, llevat de les àrees d'hospitalització que requereixin normes més estrictes pel risc que pugui suposar per a la persona ingressada.
Es recomana fer ús de la saleta d'espera i no romandre els passadissos.
• S'aconsella que les visites dels infants siguin breus i sempre acompanyats d'un adult (demaneu més informació a infermeria o psicooncologia).
• Us preguem la utilització dels ascensors que són per a ús públic.
• Els acompanyants disposen de dutxa al lavabo públic.
Gran part dels nostres pacients, donada la seva malaltia, es troben amb nivells baixos de defenses per la qual cosa es recomana:
• Evitar visites de familiars amb procesos infecciosos (refredat, grip o herpes, entre d'altres)
• Rentar-se les mans amb solució alcohòlica abans i després d'entrar en contacte amb el pacient i el seu entorn
• Evitar la introducció de peluixos, plantes o materials que puguin actuar com a reservori de microorganismes
La radioteràpia és un tractament que consisteix en l'ús de radiacions d'alta energia amb objectius terapèutics per destruir o frenar el creixement de cèl·lules malaltes de l'organisme.
Es realitza mitjançant sessions ambulatòries al Servei d'Oncologia Radioteràpica.
El vostre metge us aconsellarà el tipus de tractament que consideri més adequat i us l'explicarà.
Durant el tractament fareu varies visites de seguiment.
A partir de la decisió de l'inici del tractament, a la consulta d'infermeria se us reforçarà la informació sobre la vostra malaltia, tractament i efectes derivats d'aquest.
Fareu un seguiment, juntament amb el metge, per comprovar el vostre estat i controlar els símptomes, si fos necessari.
Cada dia, a l'horari que us hagin indicat, se us realitzarà el tractament.
La sessió té poca durada i és important que no us mogueu.
Durant la sessió no us sentireu sol, donat que el personal tècnic supervisa constantment el bon funcionament de la màquina, us vigila a través d'un circuit de televisió i pot parlar-vos a través d'un intèrfon.
Si us passa qualsevol imprevist, la sessió es pot interrompre immediatament.
El temps de tractament és molt curt, uns dos a tres minuts com a molt.
El temps de preparació i de col·locació són, de fet, més llargs.
En conjunt, la durada total no acostuma a passar de quinze minuts.
Si durant el tractament ho necessiteu, podeu sol·licitar visita amb el metge o la infermera.
Quan acabeu el tractament se us indicarà el seguiment que haureu de fer: visites de control amb el metge i visites de cures amb la infermera, si fos necessari.
A més, rebreu un informe del tractament realitzat al nostre Servei.
• Procureu no venir abans de l'hora de citació per estalviar-vos esperes innecessàries.
• Si necessiteu un justificant conforme us heu visitat o un informe mèdic, sol·liciteu-lo al personal administratiu.
Ubicació: Planta semi-sòtan, edifici maternal
Per a qualsevol consulta, dubte, suggeriment o queixa, us podeu adreçar a la Unitat d'Atenció al Ciutadà, on us atendran de manera personalitzada i confidencial.
A les diferents àrees del nostre centre trobareu fulls de suggeriments i de reclamacions, així com les bústies on dipositar-los en cas que no ho pugueu presentar-los personalment.
També hi trobareu informació sobre:
La Unitat d'Atenció al Ciutadà està situada a la 3a planta de l'edifici de Maternal de l'Hospital Universitari Germans Trias i Pujol.
El càncer és una malaltia complexa, per això programem sessions informatives que us poden ser útils per conèixer millor la malaltia, els seus efectes i els seus tractaments.
Els temes que s'hi tracten, així com el calendari de les sessions, els trobareu als fulls informatius que estan repartits als expositors d'informació ubicats a les sales d'espera.
L'ICO investiga per millorar el tractament del càncer, per això és possible que en algun moment de la vostra atenció se us ofereixi participar en un assaig clínic per provar l'eficàcia d'un nou medicament o en algun altre projecte d'investigació.
La finalitat d'aquesta participació, a més de beneficiar-vos, és ajudar persones que en un futur presentin la mateixa malaltia i que necessitin tractament.
Heu de tenir en compte que els tractaments actuals hi són perquè s'han desenvolupat gràcies a la generosa participació d'altres pacients en assaigs clínics.
La participació sempre és voluntària i el vostre consentiment per escrit després de rebre tota la informació que desitgeu és un requeriment indispensable.
La investigació clínica amb pacients està rigorosament regulada per la legislació vigent i directament controlada per un Comitè Ètic.
Actualment l'ICO participa en més de 400 assaigs clínics.
Si teniu qualsevol tipus de problema familiar, laboral o social relacionat amb la vostra malaltia, us podeu adreçar a la Unitat de Treball Social que està situada a la 6a planta de l'edifici de Maternal.
D'acord amb allò que estableix la llei, us recordem que NO ES POT FUMAR a cap lloc de l'hospital.
El centre disposa d'un PROGRAMA DE DESHABITUACIÓ DEL TABAC.
Si hi esteu interessats, pregunteu-ho a qualsevol dels professionals que us atenen a les nostres consultes.